Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Iñaki Iriarte López jaunak egindako galderaren erantzuna, Foru Diputazioak emana, Reactivar Navarra-Nafarroa Suspertu Planaren zenbait alderdiri buruzkoa. Galdera 2020ko urriaren 1eko 104. Nafarroako Parlamentuko Aldizkari Ofizialean argitaratu zen.

Iruñean, 2020ko urriaren 23an

Lehendakaria: Unai Hualde Iglesias

ERANTZUNA

Navarra Suma talde parlamentarioari atxikitako foru parlamentari Iñaki Iriarte López jaunak 10-20/PES-00216, 10-20/PES-00217 eta 10-20/PES-00218 idatzizko galderak egin ditu. Hauxe da horri buruz Herritarrekiko Harremanetako kontseilariak ematen duen informazioa:

Kanpo Ekintzarako Zuzendaritza Nagusia lanean ari da bere politikak gidatuko dituen Kanpo Ekintza Plana prestatzen. Plana, noski, pandemiak eragindako krisiaren ondoriozko agertokiei begira egonen da.

Halaber, Topagune Iraunkorrek, hasieratik, xede dute Espezializazio Adimendunaren Estrategiako sektore nagusiak garatzea, eta, beraz, proposatutakoa bat dator haien izaerarekin.

Gainera, euroeskualdeak izoztu egin zuen bere laguntza-deialdietako bat, oinarriak egokitzeko eta pandemiak sortutako eraginak leuntzen ahalko zituzten proiektuei lekua egiteko.

Mugak ixtearen eraginari dagokionez, Nafarroako Mugaz gaindiko Estrategia prestatzen ari da Zuzendaritza, eta horren ekintza-ardatzen barruan aurreikusten du mugaz gaindiko oztopoak detektatzea eta horiek leunduko dituzten ekintzak abiaraztea.

Bestalde, Nafarroako Gobernuak 2015etik mugaz gaindiko eta eskualdeen arteko lankidetza normalizatuaren alde jarduten du. Beraz, ebazpenaren betetze gradua erabatekoa da.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2020ko urriaren 23an

Herritarrekiko harremanetako kontseilaria: Ana Ollo Hualde